CELEX: 62014TN0025
Language: hr
Date: 2014-01-09 00:00:00
Title: Predmet T-25/14: Tužba podnesena 9. siječnja 2014. — Španjolska protiv Komisije

1.3.2014   
            
            
               HR
            
            
               Službeni list Europske unije
            
            
               C 61/20
            
         Tužba podnesena 9. siječnja 2014. — Španjolska protiv Komisije
   (Predmet T-25/14)
   2014/C 61/36
   Jezik postupka: španjolski
   
      Stranke
   
   
      Tužitelj: Kraljevina Španjolska (zastupnik: M. García-Valdecasas Dorrego, Abogado del Estado)
   
      Tuženik: Europska komisija
   
      Tužbeni zahtjev
   
   Tužitelj od Općeg suda zahtijeva da:
   
               —
            
            
               poništi Odluku Europske komisije od 29. listopada 2013. o sukladnosti jediničnih cijena za naplatne zone u 2014. godini na temelju članka 17. Provedbene uredbe (EU) br. 391/2013, u dijelu koji se odnosi na utvrđenje cijene za Španjolsku u iznosu od 71,69 eura (kontinentalna Španjolska) i 58,36 eura (Španjolska, Kanarski otoci), i
            
         
               —
            
            
               tuženoj instituciji naloži snošenje troškova.
            
         
      Tužbeni razlozi i glavni argumenti
   
   Predmetna je tužba podnesena protiv Odluke Komisije od 29. listopada 2013. o sukladnosti jediničnih cijena za naplatne zone u 2014. godini na temelju članka 17. Provedbene uredbe (EU) br. 391/2013, u dijelu koji se odnosi na utvrđenje cijene za Španjolsku u iznosu od 71,69 eura (kontinentalna Španjolska) i 58,36 eura (Španjolska, Kanarski otoci).
   U prilog tužbi tužitelj ističe sljedeće tužbene razloge:
   
               1.
            
            
               Povreda odredbe članka 2. stavka 1. Uredbe Komisije (EU) br. 1191/2010 od 16. prosinca 2010., u vezi s člankom 11.a Uredbe (EZ) br. 1794/2006 od 6. prosinca 2006., o uspostavi zajedničkog sustava obračuna naknada za usluge u zračnoj plovidbi, jer je tim člancima određeno da pružatelji usluga nisu dužni u prvom referentnom razdoblju 2012.-2014. odgovarati za odstupanja manja od +/-2 % od prognoziranog prometa u onim državama članicama čijim je nacionalnim propisima koji su postojali prije 8. srpnja 2010. utvrđeno smanjenje jedinične cijene koja premašuje ciljeve Unije.
            
         
               2.
            
            
               Povreda načela hijerarhije propisa jer odlukom nije moguće mijenjati uredbu Unije, niti je njome moguće odlučiti da se „već primjenjuje” dijeljenje rizika počevši od razlike od 0 %, umjesto 2 %, kada se uredbom to izričito ne predviđa.
            
         
               3.
            
            
               Zlouporaba postupka, jer se ex novo utvrđivanjem kriterija za dijeljenje rizika u sustavu obračuna nije poštovao postupak predviđen člankom 5. stavkom 3. Uredbe (EZ) br. 549/2004 Europskog parlamenta i Vijeća od 10. ožujka 2004. o utvrđivanju okvira za stvaranje jedinstvenog europskog neba, na koji upućuje članak 15. stavak 4. Uredbe (EZ) br. 550/2004 Europskog parlamenta i Vijeća od 10. ožujka 2004. o pružanju usluga u zračnom prometu u jedinstvenom europskom nebu. Prema tužitelju, tim je člancima određeno da Komisija, uz asistenciju Odbora za jedinstveno europsko nebo, donosi provedbene mjere kojima se utvrđuje sustav obračuna, i da, k tome, treba primijeniti postupak iz članka 5. Uredbe (EU) br. 182/2011 Europskog parlamenta i Vijeća od 16. veljače 2011. o utvrđivanju pravila i općih načela u vezi s mehanizmima nadzora država članica nad izvršavanjem provedbenih ovlasti Komisije.
               Podredno, tužitelj također ističe da je Komisija zanemarila obvezu obrazlaganja svojih akata, kao i članak 16. Uredbe (EZ) br. 550/2004, ne savjetujući se prethodno s Odborom za jedinstveno europsko nebo o tome je li položaj Španjolske u skladu s načelima i pravilima o obračunu.